Document ID: 32013R0510

KOMISJONI MÄÄRUS (EL) nr 510/2013,
3. juuni 2013,
millega muudetakse Euroopa Parlamendi ja nõukogu määruse (EÜ) nr 1333/2008 I, II ja III lisa seoses raudoksiidide ja -hüdroksiidide (E 172), hüdroksüpropüülmetüültselluloosi (E 464) ja polüsorbaatide (E 432-436) kasutamisega teatavate viljade märgistamiseks
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 9 lõiget 2, artikli 10 lõiget 3 ning artikli 30 lõiget 5,
ning arvestades järgmist:
(1)
Määruse (EÜ) nr 1333/2008 I lisas on esitatud toidus ja toidu lisaainetes ning toiduensüümides kasutatavate toidu lisaainete funktsionaalrühmad.
(2)
Teaduse või tehnika arengu tulemusel võidakse vajaduse korral lisada funktsionaalrühmi määruse (EÜ) nr 1333/2008 I lisale.
(3)
Teadusuuringute ja arendustegevusega on näidatud, et raudoksiidid ja hüdroksiidid (E 172), kui neid kantakse puu- või köögivilja pinnale pärast teatavate osade depigmenteerimist (nt lasertöötlusega), suurendavad selliste osade värvuse kontrastsust võrreldes muu pinnaga, kuna need seostuvad teatavate epidermise koostisosadega. Seda efekti saab kasutada puu- või köögiviljade märgistamiseks. Seepärast on kohane lisada määruse (EÜ) nr 1333/2008 I lisasse uus funktsionaalrühm „kontrastitugevdajad”.
(4)
Määruse (EÜ) nr 1333/2008 II lisas on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutamise tingimused.
(5)
Määruse (EÜ) nr 1333/2008 III lisas on sätestatud nende toidu lisaainete ELi loetelu, mida on lubatud kasutada toidu lisaainetes, toiduensüümides, lõhna- ja maitseainetes ja toitainetes, ning nende kasutustingimused.
(6)
Neid loetelusid võib muuta Euroopa Parlamendi ja nõukogu 16. detsembri 2008. aasta määruses (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) (2) osutatud menetluse kohaselt.
(7)
Vastavalt määruse (EÜ) nr 1331/2008 artikli 3 lõikele 1 võib Euroopa Liidu toidu lisaainete loetelu ajakohastada kas komisjoni algatusel või vastava taotluse saamisel.
(8)
8. aprillil 2011 esitati taotlus, et saada luba kasutada raudoksiide ja -hüdroksiide (E 172) kontrastitugevdajana, hüdroksüpropüülmetüültselluloosi (E 464) glasuurimisvahendina teatavate viljade kustumiskindlal märgistamisel ning polüsorbaate (E 432-436) emulgeerimisvahendina kontrastitugevdaja valmistamisel; nimetatud taotlus on tehtud kättesaadavaks liikmesriikidele.
(9)
Värske vilja pinnale teabe söövitamiseks on välja töötatud uus märgistamistehnoloogia, milles kasutatakse süsinikdioksiidlaserit. Laseri otsese depigmenteeriva toimega saab mõne toiduaine pinnale tekitada selgesti eristatava märgi, muude toiduainete pinnale sellist märki aga ei teki. Seepärast on olemas tehnoloogiline vajadus kasutada raudoksiide ja -hüdroksiide (E 172) kontrastitugevdajana, hüdroksüpropüülmetüültselluloosi (E 464) glasuurimisvahendina ja polüsorbaate (E 432-436) emulgeerimisvahendina kontrastitugevdaja valmistamisel, et suurendada märgise kontrastsust ja võimaldada teatavate viljade kustumiskindlat märgistamist. Raudoksiidid ja -hüdroksiidid (E 172) tagavad märgise ala piisava kontrastsuse võrreldes vilja muu pinnaga, hüdroksüpropüülmetüültselluloos (E 464) moodustab märgise alale õhukese kaitsekile ja polüsorbaadid (E 432-436) tagavad toidu lisaaine valmistise ühtlase jaotumise toiduaine märgistatud alal.
(10)
Toidu lisaaine kasutamine peaks tarbija jaoks olema eelistatud ja kasulik. Uut märgistamistehnoloogiat võib kasutada ELi või liikmesriikide õigusaktidega nõutava teabe osaliseks või täielikuks reprodutseerimiseks. Lisaks võib uuest märgistamistehnoloogiast olla tarbijale kasu, kui vabatahtlikult esitatakse kaubamärk ja valmistamismeetod.
(11)
Lisaks on uus kustumiskindel märgistamistehnoloogia alternatiiv praegu kasutatavatele eemaldatavatele kleeppabersiltidele ja piirab ohtu, et märgis võib minna kaotsi, et märgiseid võidakse segi ajada või vahetada, ning sellega hõlbustab see asjaomaste viljade transportimist ja säilitamist. Selleks võib olla kasulik PLU-koodi (identifitseerimisnumber, mida toiduainekaubanduse ettevõtjad kasutavad toodete eest maksmise ja toodete inventuuri tegemise hõlbustamiseks), QR-koodi (maatriksribakood, mis võimaldab kodeeritud teavet kiiresti skaneerida) ja ribakoodi esitamine. Seepärast on kohane lubada sellise teabe esitamist teatavatel viljadel.
(12)
Raudoksiide ja -hüdroksiide (E 172), hüdroksüpropüülmetüültselluloosi (E 464) ja polüsorbaate (E 432-436) tuleb kasutada väikestes kogustes ja ainult vilja välispinnal ning seejuures ei peaks toimuma nende olulist migratsiooni vilja sisse. Seepärast ei mõjuta nende viljade töötlemine, mille koort toiduks tavaliselt ei tarvitata, inimeste tervist. Seepärast on kohane lubada raudoksiidide ja -hüdroksiidide (E 172) ning hüdroksüpropüülmetüültselluloosi (E 464) kasutamist üksnes tsitrusviljade, melonite ja granaatõunte märgistamiseks ning polüsorbaatide (E 432-436) kasutamist üksnes kontrastitugevdaja valmistamiseks.
(13)
Raudoksiide ja -hüdroksiide (E 172) hindas toidu teaduskomitee viimati 1975. aastal (3). Näidati, et tõenäoliselt ainult 1 % raudoksiididest ja hüdraatunud raudoksiididest võib inimese seedetraktis muutuda lahustuvaks, ja seepärast lubas komitee nende igapäevast sissevõtmist ilma ülempiiri kehtestamata. Hüdroksüpropüülmetüültselluloosi (E 464) hindas toidu teaduskomitee viimati 1992. aastal (4). Modifitseeritud tsellulooside viis esindajat klassifitseeriti rühma, mille aktsepteeritav päevane annus kõigi ainete puhul on „täpsustamata”. Komitee määras 1983. aastal polüsorbaatide rühma (E 432-436) lubatavaks päevaseks annuseks 10 mg kehakaalu kg kohta päevas (5). Komisjoni aruandes toidu lisaainete sissevõtmise kohta Euroopa Liidus koos toiduga (6) tehti järeldus, et polüsorbaatide (E 432-436) puhul võib olla vaja nende tarbimist realistlikumalt hinnata, arvestades toidu lisaainete kasutamise tegelikku taset. Euroopa Toiduohutusamet peaks uuesti hindama polüsorbaatide (E 432-436) sissevõtmist 2016. aasta lõpuks vastavalt komisjoni määrusele (EL) nr 257/2010 (7). Selleks tähtajaks tuleks seoses kasutuse võimaliku laienemisega uurida ainult väheolulisi panuseid kõnealuste ainete kogutarbimisse.
(14)
Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II ja III lisas sätestatud toidu lisaainete Euroopa Liidu loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine ei mõjuta inimeste tervist. Kuna raudoksiidide ja -hüdroksiidide (E 172) ning hüdroksüpropüülmetüültselluloosi (E 464) kasutamise lubamine tsitrusviljade, melonite ja granaatõunte märgistamiseks ning polüsorbaatide (E 432-436) kasutamise lubamine kontrastitugevdaja valmistamiseks kujutab endast selliste osutatud loetelude ajakohastamist, mis ei mõjuta inimeste tervist, ei ole Euroopa Toiduohutusameti arvamust vaja küsida.
(15)
Vastavalt komisjoni 11. novembri 2011. aasta määruse (EL) nr 1129/2011 (millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu) (8) üleminekusätetele kohaldatakse II lisa, milles on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutustingimused, alates 1. juunist 2013. Selleks et raudoksiide ja -hüdroksiide (E 172) ning hüdroksüpropüülmetüültselluloosi (E 464) saaks teatavate viljade märgistamiseks kasutada enne osutatud kuupäeva, on seoses nende toidulisanditega vaja kohaldamise jaoks määrata varasem kuupäev.
(16)
Seepärast tuleks määruse (EÜ) nr 1333/2008 I, II ja III lisa vastavalt muuta.
(17)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 I, II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. juuni 2013

Labels: 3
0
1
17